Ministers mag oor mosie stem wat hul wil uitskopDie parlement in Kaapstad. (Foto: ANA) Die speaker van die parlement, Nosiviwe Mapisa-Nqakula, het ŉ versoek deur die DA-leier John Steenhuisen van die hand gewys dat kabinetslede nie mag deelneem aan ŉ mosie van wantroue in die kabinet nie. Die stemmery vind Woensdag plaas. Steenhuisen het in sy versoek aan die speaker aangedui dat daar ŉ botsing van belange sal wees indien die kabinetslede toegelaat word om deel te neem aan ŉ mosie waarin besluit word of hulle uit hul ampte verwyder moet word. Die DA het in Februarie ŉ mosie van wantroue teen die hele kabinet ingedien. Dit is egter nie teen pres. Cyril Ramaphosa ingedien nie. Die parlement het in reaksie op die versoek gesê die Grondwet reguleer die lidmaatskap van die Nasionale Vergadering en deelname van parlementslede daaraan. Die Grondwet vereis van die ministers om verantwoording te doen, deel te neem en te stem oor sake wat regstreeks ŉ uitwerking op hul politieke ampte het. Die Grondwet bepaal voorts dat ŉ mosie deurgevoer word indien dit deur die meerderheid van die 400 lede aanvaar word. Die president en spesifieke kabinetslede, soos vervat in die Grondwet, word van ŉ stemming in die parlement uitgesluit. Mapisa-Nqakula sê sou die skrywers van die Grondwet die bedoeling gehad het om enige ander parlementslede van deelname of ŉ stemming uit te sluit, sou dit spesifiek só in die Grondwet aangedui gewees het. Sonder enige spesifieke bepaling in die Grondwet wat kabinetslede dus uitsluit om tydens die mosie te stem, mag hulle nie van hul reg ontneem word om ten volle aan die verrigtinge deel te neem nie. Die DA het ook gevra dat elke lid wat tydens die stemmery oor die mosie op die platform teenwoordig is, se naam uitgeroep moet word en dat hulle “ja” of “nee” op die mosie moet antwoord. “Die speaker oorweeg die versoek en sal mettertyd reageer.”